ከዚያ በኋላ ግን የባለ አደራ ቦርዱ አስተዳደር እንዲፈርስ ተወስኖ የማኅበራዊ ጉዳይ ሚኒስቴር የሚሰጠው በጀት ቀርቷል፡፡ በኢትዮጵያ ኦርቶዶክስ ተዋሕዶ ቤተ ክርስቲያን ጠቅላይ ቤተ ክህነት ሥር በቃለ ዓዋዲው መሠረት በሰበካ ጉባኤ እንዲተዳደር ተደርጓል፡፡ በዚህም መሠረት የታዕካ ነገሥት በዓታ ለማርያም ገዳም ከጠቅላይ ቤተ ክህነት በየዓመቱ ከሚሰጠው ድጎማ ጋር ከንዋዬ ቅድሳት መሸጫው፣ ከእህል ወፍጮና ዳቦ ማምረቻው እንዲሁም ከበጎ አድራጊ ምእመናን በስጦታ ከሚያገኘው ገቢ ጋር በማቀናጀት ጠቅላላ የገዳሙን መንፈሳዊ አገልግሎት የመምህራንና የቀሳውስት ትምህርት ቤቱን፣ እናት አባት የሌላቸውን ሕፃናት ማሳደጊያ እንዲሁም የአረጋውያን መጦሪያ በማስተዳደር ላይ ይገኛል፡፡
